Motsoeneng skuif na dié pos in SAUKMotsoeneng tydens Dinsdag se mediakonferensie. James Aguma, die SAUK se waarnemende uitvoererende hoof en finansiële hoof, het aangekondig dat Motsoeneng steeds ŉ werknemer van die SAUK is en dat hy voortaan sal dien as groepbestuurder vir korporatiewe sake, ŉ pos wat hy voorheen beklee het. Aguma het gesê die openbare uitsaaier ontvang baie klagtes maar neem dit nie ernstig op nie. Prof. Obert Maguvhe, voorsitter van die SAUK-raad, het gesê daar is ŉ persepsie dat die openbare uitsaaier nie die howe of Openbare Beskermer respekteer nie. Volgens Maguvhe is dit egter onwaar en het hulle interne verhore gehou teen Motsoeneng soos vereis, maar was die publiek nie gelukkig met die uitkoms nie. Maguvhe het gesê hulle het regter Dennis Davis sê uitspraak bestudeer en volgens dié uitspraak kan Motsoeneng enige pos in die SAUK beklee, insluitend bedryfshoof, indien daar aan die nodige vereistes voldoen word. Davis het bevind Motsoeneng se aanstelling as bedryfshoof was onwettig en irrasioneel. Maguvhe het ook ŉ beroep op “ander partye” gedoen om nie in te meng en die SAUK te “destabiliseer” nie. Hy het gesê Motsoeneng kan vir die pos van bedryfshoof aansoek doen wanneer dit geadverteer word. Motsoeneng het ŉ hoed gedra tydens die konferensie en tydens sy spreekbeurt gesê dit is sy nuwe styl vir sy nuwe rol by die SAUK. Volgens hom is sy nuwe posisie van kritieke belang en hy sal daarop fokus om inhoud in al 11 amptelike tale beskikbaar te maak. Motsoeneng het gesê hy sal weer vir die pos van bedryfshoof aansoek doen sodra dit geadverteer word. Mediaberigte het aan die lig gebring dat Motsoeneng onlangs ŉ bonus van R11,4 miljoen ontvang het, slegs een deel van ŉ verwagte R33 miljoen-uitbetaling oor die volgende drie jaar. Die appèlhof het verlede week Motsoeneng se aansoek om verlof tot appèl teen Davis se uitspraak, met koste van die hand gewys.